<classify> BARAZA la Taifa la Hifadhi na Usimamizi wa Mazingira NEMC limepanga kufungua ofi si katika eneo la ujenzi wa mradi wa uzalishaji umeme katika bonde la Mto Rufi ji la Stieglers Gorge, kwa lengo la kutoa ufumbuzi wa haraka wa masuala ya kimazingira.Akizungumza na waandishi wa habari wakati wa ziara katika eneo hilo la mradi mwishoni mwa wiki, Mwenyekiti wa Bodi ya Nemc, Profesa Esnat Chaggu, alisema ni muhimu kuwepo kwa wataalamu wa mazingira katika eneo hilo, ili kutoa huduma za haraka pale itapohitajika na kufanya ufuatiliaji wa karibu wa hatua za maendeleo ya mradi na hali ya mazingira kwa ujumla.Tumetembelea eneo hili la mradi mkubwa wa uzalishaji umeme unaojengwa ili kujionea namna mradi huu unavyotekelezwa na lengo letu ni kutoa huduma pale inapohitajika na kufanya ufuatiliaji wa karibu ili kuhakikisha mradi unakamilika pasipo kukutana na vikwazo vyovyote vya kimazingira na katika muda uliopangwa, alisema Profesa Chaggu.Aliongeza kuwa mradi huo unakusudia kuleta faida kubwa kwa Watanzania mara baada ya kukamilika, na kwamba ipo haja ya kufanya ufuatiliaji wa hatua kwa hatua katika mradi huo ili malengo yaliyokusudiwa yaweze kufikiwa pasipo vikwazo. Tumeshaleta wataalamu katika eneo hili la mradi tukisubiri kufungua rasmi ofisi zetu hapa Stieglers Gorge, lengo ni kuhakikisha ujenzi wa mradi huu unakuwa rafiki wa mazingira na kuhakikisha pia shughuli zinazofanywa katika eneo lote hili hazileti athari zozote za kimazingira, alisema Profesa Chaggu.Aidha, Profesa Chaggu aliongeza kuwa mradi huo utaleta ajira zaidi ya 8,000 na kuwataka vijana kuchangamkia fursa zitolewazo ili kujipatia kipato na kuacha kuwa tegemezi kwa jamii inayowazunguka. Kwa upande wake, Mkurugenzi Mkuu wa Nemc, Dk Samuel Gwamaka, alisema katika kuhakikisha kuwa wanafikia lengo la serikali la kujenga uchumi wa kati na viwanda ifikapo mwaka 2025, ni lazima Nemc ishirikiane na Tanesco kuhakikisha mambo yote yanayohusiana na mazingira yanatekelezwa kwa wakati na kwa ufanisi mkubwa.Mkurugenzi huyo alisema hatua hiyo itasaidia kuepusha changamoto zitakazoweza kuchelewesha ujenzi wa mradi huo muhimu kwa taifa. Kama Baraza lenye dhamana ya Usimamizi wa Mazingira, tumejipanga kufungua ofisi katika eneo hili la mradi ili kushirikiana na Tanesco kusimamia hatua mbalimbali za ujenzi unaoendelea pasipo kuathiri mazingira na kutoa huduma kwa haraka pale zitakapohitajika, alisema Dk Gwamaka.Aliongeza kuwa mradi utaleta ustawi mkubwa si kwa upande wa uzalishaji umeme pekee, bali pia kuboresha sekta ya utalii ambapo kutaanzishwa safari za kitalii kutembelea eneo la mradi kwa kutumia boti maalum kwa upande wa Kaskazini mwa mradi huo, ambalo lina urefu wa kilomita 100. Mradi huo wa Stieglers Gorge unategemewa kuzalisha kiasi cha megawati 2,115 za umeme mara baada ya kukamilika kwake.  <topic>: KITAIFA 